PREDKLADACIA SPRÁVA

	Návrh zákona, ktorým sa mení zákon č. 315/2001 Z. z. o Hasičskom a záchrannom zbore v znení neskorších predpisov bol vypracovaný skupinou poslancov Národnej rady Slovenskej republiky.

	V prvom bode predloženého návrhu zákona sa navrhuje vypustiť povinnosť príslušníka čakateľa plniť služobné povinnosti počas trvania prípravnej štátnej služby pod dohľadom školiteľa.

	V druhom až piatom bode sa navrhuje upraviť zložky služobného príjmu resp. služobného platu, vrátane vypustenia § 119 zákona upravujúceho príplatok za prípravu čakateľa, ako dôsledok zrušenia funkcie školiteľa príslušníka čakateľa v prípravnej štátnej službe.

	V šiestom bode sa navrhuje vypustiť z § 123 zákona upravujúceho platové pomery príslušníka čakateľa odsek 3, ktorý upravuje krátenie tarifného platu príslušníka čakateľa počas prípravnej štátnej služby. Táto zmena je zapracovaná aj do siedmeho bodu návrhu novely.

Ministerstvo vnútra Slovenskej republiky k predloženému poslaneckému návrhu zákona predkladá toto stanovisko:

Predložený poslanecký návrh zákona vychádza približne z ročnej aplikácie zákona         č. 315/2001 Z. z. o Hasičskom a záchrannom zbore v znení neskorších predpisov v praxi, kde sa ukázalo, že vzhľadom na ustanovenie § 123 ods. 3 zákona upravujúce krátenie tarifného platu príslušníka čakateľa počas prípravnej štátnej služby (ktorej dĺžka je približne dva roky), ako aj vzhľadom na výšku tarifného platu v platových triedach 1, 3 a 5, sa tieto funkcie stávajú v rámci výberového konania neobsaditeľné (najmä z platových dôvodov).

Navrhované zrušenie krátenia tarifného platu príslušníka čakateľa, ktoré by malo dopad na štátny rozpočet, sa navrhuje kompenzovať zrušením funkcie školiteľa, pod dohľadom ktorého príslušník čakateľ vykonáva prípravnú štátnu službu. S navrhovaným riešením možno súhlasiť, pretože podmienkou vymenovania do stálej štátnej služby je úspešné overenie osobitnej odbornej spôsobilosti, pričom prípravu na jej vykonanie uskutočňuje (okrem odbornej praxe na pracovisku) špecializované rezortné vzdelávacie zariadenie – Stredná škola požiarnej ochrany Ministerstva vnútra Slovenskej republiky v Žiline.      

V prípade prijatia navrhovanej novelizácie zákona č. 315/2001 Z. z. v znení neskorších predpisov  možno očakávať väčšiu úspešnosť pri obsadzovaní voľných funkčných miest v prípravnej štátnej službe, a teda pozitívny dopad na zamestnanosť.  

Predložený poslanecký návrh systematicky rieši problematiku krátenia služobného platu príslušníka čakateľa, ako aj zrušenie funkcie školiteľa, preto odporúčame s predloženým poslaneckým návrhom zákona, ktorým sa mení zákon č. 315/2001 Z. z. o Hasičskom a záchrannom zbore v znení neskorších predpisov, súhlasiť.